Emili Kool
Emili Kool on üldhariduslik erakool Tallinnas aadressil Keevise 2. 2023/2024. õppeaastal on avatud 1.–8. klass, järk-järgult kasvatakse 9-klassiliseks kooliks. Kool asutati 2016. aastal Kalli-Kalli lasteaia eestvedajate ja lastevanemate algatusel, kaasa aitas Tallinna Ülikooli haridusinnovatsiooni keskus. Kooli eripärad on projektõppe kaudu omavahel päriseluga seonduvaks tervikuks lõimitud õppeained ja õppijat toetav hindamissüsteem. Õppetöös on fookus lugemisel, regulaarselt kasutatakse kaasaegseid digiõppevahendeid, VEPA-metoodikat rakendatakse õpilaste eneseregulatsiooni arengu toetamiseks ja KiVa-metoodikat kiusamise ennetamiseks. Kool on Liikuma Kutsuv Kool – tundides on regulaarsed liikumispausid ja pikad õuevahetunnid. Koolis on olulisel kohal head suhted, lastevanematega tehakse tihedat koostööd õpilastele parima koolikogemuse pakkumiseks. Kooli missioon on olla kool, kuhu iga laps tahab tulla. Kooli visioon on, et iga töötaja ja õpilane on eneseteadlik, avatud, hooliv ja heade õpioskustega. Kooli nimi viitab Jean-Jacques Rousseau' teosele "Émile ehk kasvatusest" ja Astrid Lindgreni teosele "Vahtramäe Emil".